PMIndiaData/PMIndiaSum huggingface dataset:
आठवी ब्रिक्स शिखर परिषद आणि पहिली ब्रिक्स-बिमस्टेक परिषदेच्या पार्श्वभूमीवर पंतप्रधानांचे निवेदन

गोव्यात 15 आणि 16 ऑक्टोबरला होणाऱ्या आठव्या ब्रिक्स शिखर परिषद आणि पहिल्या ब्रिक्स-बिमस्टेक शिखर परिषदेत पंतप्रधान नरेंद्र मोदी सहभागी होणार आहेत. या परिषदांच्या पार्श्वभूमीवर पंतप्रधानांनी ब्रिक्स आणि बिमस्टेक सदस्य राष्ट्रांच्या नेत्यांचे स्वागत केले आहे. फेसबुकच्या पोस्टवर पंतप्रधानांनी म्हटले आहे : गोव्यात 15 आणि 16 ऑक्टोबरला आठवी ब्रिक्स शिखर परिषद आणि पहिल्या ब्रिक्स-बिमस्टेक शिखर परिषदेचे यजमानपद भूषविण्यात भारताला आनंद होत आहे. ब्रिक्स-बिमस्टेक परिवारातल्या नेत्याच्या स्वागतासाठी उत्सुक असल्याचे पंतप्रधानांनी म्हटले आहे. भारत-रशिया वार्षिक शिखर परिषदेसाठी रशियाचे राष्ट्राध्यक्ष व्लादिमीर पुतिन यांचे आणि ब्राझिलचे राष्ट्राध्यक्ष मायकेल टिमेर यांच्यासमवेत द्विपक्षीय चर्चेसाठी गोव्यात स्वागत करणे हा माझा सन्मान समजतो. रशियाचे राष्ट्राध्यक्ष पुतिन यांच्या भेटीमुळे उभय देशातली मैत्री आणि भागिदारी अधिक दृढ करण्याची संधी उपलब्ध होणार आहे. राष्ट्राध्यक्ष टिमेर यांच्या भेटीमुळे ब्राझिल या महत्त्वाच्या धोरणात्मक भागिदारासमवेत सहकार्याची नवी क्षेत्रे खुली होणार आहे. चीन, दक्षिण आफ्रिका, ब्राझिल आणि रशिया यांच्या समवेत आपल्या एकत्रित उद्दिष्टपूर्तीच्या आड येणारी प्रादेशिक आणि आंतरराष्ट्रीय आव्हानांचा मुकाबला करण्यासमवेतही चर्चा होणार आहे. यावर्षीच्या ब्रिक्सचा यजमान देश म्हणून व्यापार, क्रीडा, शिक्षण, चित्रपट आणि पर्यटन यांसारख्या विविध क्षेत्रात जनते-जनतेतला संबंध अधिक दृढ करण्यावर भारताचा भर राहिल. प्रतिसादात्मक, एकत्रित आणि सर्वसमावेशक उपाययोजनांसाठी जनता हा आपला महत्त्वाचा भागिदार आहे यावर आमचा विश्वास आहे. ब्रिक्स न्यू डेव्हल्पमेंट बँक, काँटीजंट रिझर्व्ह ॲरेजमेंट यांसारखे नवे उपक्रम यशस्वीरित्या कार्यान्वित करण्यात आले आहेत. गोव्यातही नव्या उपक्रमांचा शुभारंभ होईल. ब्रिक्स शिखर परिषदेमुळे ब्रिक्स राष्ट्रांमधले सहकार्य अधिक दृढ होईल तसेच विकास शांतता, स्थैर्य, यासंदर्भातल्या आपल्या कार्यक्रमाला प्रोत्साहन मिळेल, असा विश्वास मला आहे. बांग्लादेश, भूतान, म्यानमार, नेपाळ, श्रीलंका आणि थायलंड या देशांच्या नेत्यांसमवेत बिमस्टेक परिषद आयोजित करत असल्याबद्दल मला आनंद होत आहे. जगातल्या सुमारे 2/3 लोकसंख्येचे प्रतिनिधित्व हे देश करत असल्याने सहकार्याच्या नव्या संधीही खुल्या होतील अशी आशा आहे. नव्या भागिदारीसाठी तसेच आपल्या समस्यांसाठी सामाईक तोडगा निघण्याबाबत भारताला अपेक्षा आहेत.
पद्म पुरस्कार विजेते श्री बिरेन कुमार बसाक यांनी दिलेल्या भेटवस्तूबद्दल  पंतप्रधानांनी त्यांचे  मानले आभार

पंतप्रधान, श्री नरेंद्र मोदी यांनी सुप्रसिध्द विणकर आणि पद्म पुरस्कार विजेते श्री बिरेन कुमार बसाक यांच्याशी झालेल्या त्यांच्या संवादाचे स्मरण केले आणि त्यांनी दिलेल्या भेटवस्तूबद्दल त्यांचे आभार मानले. आपल्या ट्विटरसंदेशामध्ये पंतप्रधान म्हणाले: "श्री बिरेन कुमार बसाक हे पश्चिम बंगालमधील नाडीया येथील रहिवासी आहेत. ते एक सुप्रसिद्ध विणकर असून , त्यांनी विणलेल्या साड्यांतून भारतीय इतिहास आणि संस्कृतीचे विविध पैलू ते चित्रित करतात. पद्म पुरस्कार विजेत्यांशी संवाद साधताना त्यांनी मला अशी भेटवस्तू दिली आहे,जी मला खूपच आवडली आहे."
फ्रान्सचे माजी राष्ट्राध्यक्ष निकोलस सार्कोझी यांनी घेतली पंतप्रधानांची भेट

फ्रान्सचे माजी राष्ट्राध्यक्ष निकोलस सार्कोझी यांनी आज पंतप्रधान नरेंद्र मोदी यांची भेट घेतली. यावेळी सार्कोझी यांनी विमुद्रिकरणाच्या यशाबद्दल तसेच विविध राज्यातल्या विधानसभा निवडणुकीतल्या यशाबद्दल पंतप्रधानांचे अभिनंदन केले. पंतप्रधान मोदी यांनी ‘ताऊत पॉर ला फ्रान्स’ पुस्तकाच्या प्रकाशनाबद्दल आणि या पुस्तकाला मिळालेल्या यशाबद्दल सार्कोझी यांचे अभिनंदन केले. दोन्ही नेत्यांदरम्यान प्रादेशिक आणि जागतिक मुद्द्यांवर यावेळी चर्चा झाली. Sonal Tupe/Jayashri Patankar
पंतप्रधान उद्या उत्तर प्रदेशच्या दौऱ्यावर

पंतप्रधान नरेंद्र मोदी, 29 डिसेंबर 2018 ला उत्तर प्रदेशातल्या वाराणसी आणि गाझीपूरला भेट देणार आहेत. या दौऱ्यात ते सहाव्या आंतरराष्ट्रीय तांदूळ संशोधन संस्था दक्षिण आशिया क्षेत्रीय केंद्राचे वाराणसी येथे राष्ट्रार्पण करणार असून दीनदयाळ हस्तकला संकुल येथे एक जिल्हा, एक उत्पादन क्षेत्रीय परिषदेला उपस्थित राहणार आहेत. गाझीपूर येथे पंतप्रधान महाराजा सुहेलदेव यांच्या सन्मानार्थ टपाल तिकिटाचे अनावरण करणार आहेत तसेच गाझीपूर येथे सभेला संबोधित करणार आहेत. आंतरराष्ट्रीय तांदूळ संशोधन संस्था, दक्षिण आशिया क्षेत्रीय केंद्र, वाराणसी इथल्या राष्ट्रीय बियाणे संशोधन आणि प्रशिक्षण केंद्राच्या परिसरात आहे. दक्षिण आशिया आणि सार्क क्षेत्रात तांदूळ संशोधन आणि प्रशिक्षण केंद्र म्हणून ते काम करेल. पूर्व भारतातले हे पहिले आंतरराष्ट्रीय केंद्र असून या क्षेत्रातील तांदूळ उत्पादनात ते महत्वाची भूमिका बजावेल. आंतरराष्ट्रीय तांदूळ संशोधन संस्थेशी भारत 1960 पासून जोडला गेला असून संस्थेच्या मनिला इथल्या मुख्यालयाला भेट देणारे पंतप्रधान नरेंद्र मोदी हे पहिले भारतीय पंतप्रधान असतील. फिलिपाइन्समधल्या मनिला इथल्या मुख्यालयाला नोव्हेंबर 2017 मध्ये पंतप्रधानांनी भेट देऊन तांदुळासाठी कृषी क्षेत्रातील नवीनतम शोध आणि संशोधन यावर चर्चा केली होती. वाराणसीतल्या दीनदयाळ हस्तकला संकुल येथे एक जिल्हा, एक उत्पादन क्षेत्रीय परिषदेला पंतप्रधान उपस्थित राहणार आहेत. स्थानिकांच्या कौशल्य वृद्धीसाठी, छोटे जिल्हे आणि शहरातल्या देशी उत्पादने तसेच हस्तोद्योगाला चालना मिळावी यासाठी ‘एक जिल्हा एक उत्पादन’ योजना आहे. यामध्ये हस्तोद्योग, अन्न प्रक्रिया, अभियांत्रिकी वस्तू, कपडे, चर्मोत्पादने आदी उत्पादनांचा, जी परकीय चलन मिळवून देण्याबरोबरच स्थानिकांना रोजगार पुरवतील, अशा उत्पादनांचा समावेश आहे.
रशियाच्या उपपंतप्रधानांनी पंतप्रधानांची घेतली भेट

रशियाचे उपपंतप्रधान दिमित्री रोगोझिन यांनी आज पंतप्रधान नरेंद्र मोदी यांची भेट घेतली. भारत-रशिया आंतर सरकारी आयोगाच्या बैठकीसाठी दिमित्री रोगोझिन भारत भेटीवर आले आहेत. भारताचे परराष्ट्र व्यवहार मंत्री या बैठकीचे सहअध्यक्ष आहेत. भारत आणि रशिया यांच्यातल्या द्विपक्षीय सहकार्यात सर्वांगीण प्रगती होत असल्याबद्दल पंतप्रधानांनी समाधान व्यक्त केले. भारत आणि रशिया यांच्यातल्या राजनैतिक संबंधांची 70 वर्ष साजरी करण्यासाठी, उभय देशात वारंवार उच्च स्तरीय आदान प्रदान होत असल्याबद्दल पंतप्रधानांनी प्रशंसा केली.
केंद्रीय मंत्रिमंडळाची विशेष आर्थिक क्षेत्र संशोधन विधेयक 2019 ला मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने विशेष आर्थिक क्षेत्र सुधारीत विधेयक 2019 ला मंजुरी दिली आहे हे विधेयक विशेष आर्थिक क्षेत्र सुधारित अध्यादेश 2019 च्या बदल्यात विशेष आर्थिक क्षेत्र सुधारित विधेयक 2019 म्हणून ओळखण्यात येणार आहे. या विधेयकाची ओळख संसदेच्या क्षेत्रात करण्यात येईल. विशेष आर्थिक क्षेत्र कायदा 2005 च्या सेशन दोन च्या उपसेशन व्ही मध्ये सुधारणा करण्यात आली असून कुठलेही ट्रस्ट किंवा कोणतीही संस्था आर्थिक वर्षात, विशेष आर्थिक क्षेत्र अंतर्गत एक युनिट उभारण्याची परवानगी देण्यास पात्र ठरेल.
पंतप्रधान नरेंद्र मोदी व जर्मन चॅन्सेलर अँगेला मर्केल यांचे बेंगळुरू मधील कार्यक्रम

पंतप्रधान नरेंद्र मोदी यांनी आज बेंगळुरूला भेट दिली. पंतप्रधानांनी बेंगळुरुमधील बुश इंजिनिअरिंग व इनोवेशनमध्ये जर्मन चॅन्सेलर अँगेला मर्केल यांचे स्वागत केले. यावेळी दोन्ही नेत्यांनी बुशने सामान्य व्यक्तींसाठी केलेल्या कार्याचा आढावा घेतला, ज्यात नेत्रविकाराचे निदान व अपघाग्रस्त व्यक्तींना तातडीची मदत यांचा समावेश होता. बुश व्यावसायिक केंद्रात नापास शालेय विद्यार्थ्यांसाठी राबवण्यात येणाऱ्या कौशल्य विकास कार्यक्रमाविषयी दोन्ही नेत्यांना माहिती देण्यात आली. नॅसकॉम व फ्राऊनहॉफर इन्स्टिट्यूटने आयोजित केलेल्या व्यापारमंचाच्या कार्यक्रमात पंतप्रधान व जर्मन चॅन्सेलर उपस्थित होते. यावेळी बोलताना पंतप्रधानांनी जागतिक मंदीच्या काळातही भारत गुंतवणूकीसाठी आशादायी ठिकाण असल्याचे सांगितले. गुंतवणूकदारांच्या बऱ्याच काळापासून प्रलंबित असलेल्या समस्या सोडवण्यासाठी सरकारने उचलेल्या पावलांची पंतप्रधानांनी यावेळी माहिती दिली. तसेच पंतप्रधानांनी भारतात सध्या गुंतवणूकीसाठी असलेल्या संधींविषयी सांगितले. “आमचे स्वप्न सत्यात उतरवण्यासाठी आम्हाला तुमच्या सहभागाची आवश्यकता आहे. जलद व प्रभावीपणे विकासासाठी आम्ही कटीबद्ध आहोत, यामुळे जर्मन कंपन्यांना गुंतवणूकीची प्रचंड संधी आहे. 50 दशलक्ष घरे बांधण्यापासून, 100 स्मार्ट शहरांच्या उभारणीपर्यंत, रेल्वे जाळे व स्थानकांच्या आधुनिकीकरणापासून ते नवे रेल्वे मार्ग उभारण्यापर्यंत, 175 गिगावॅट नवीकरणीय ऊर्जानिर्मितीपासून ते पारेषण वितरण जाळे उभारण्यापर्यंत, राष्ट्रीय महामार्ग, उड्डाणपूल आणि मेट्रो रेल्वे अशा विविध प्रकारच्या संधी उपलब्ध आहेत. अशा प्रकारची निर्मितीची, उत्पादनाची प्रचंड क्षमता कुठल्याही एकाच देशात उपलब्ध होणार नाही. अधिक महत्त्वाचे म्हणजे पृथ्वीवर कुठल्‍याच ठिकाणी एवढ्या मोठ्या प्रमाणावर वापराची क्षमता आढळणार नाही. आम्ही डिजीटल इंडिया व कौशल्य विकास यासारख्या अभियानांच्या माध्यमातून या ऊर्जेला बळ देत आहोत, असे पंतप्रधान म्हणाले. हे भारताचे सॉफ्टवेअर आहे जे जगभरातल्या हार्डवेअरला चालवेल. ही भारताची प्रतिभा आहे जी तंत्रज्ञानाचे अधिपत्य करेल. ही भारताची बाजारपेठ आहे जी उत्पादनशीलतेला चालना देईल. म्हणूनच भारतात येणे हे व्यवहारिकतेचे लक्षण आहे आणि मेक इन इंडियात सहभागी होणे म्हणजे अधिक चांगली व्यापाराची जाण असणे होय. “मी जर्मन चॅन्सेलर यांच्या दूरदृष्टीबद्दल कौतुक करतो की जिथे भारतीय माहिती तंत्रज्ञान व जर्मन अभियांत्रिकी मिळून जागतिक दर्जाची उत्पादने बनवू शकतील. चॅन्सेलर मर्केल भारतातून जात आहेत, त्यांच्या भेटीबद्दल आम्ही कृतज्ञ आहोत. ही भेट अतिशय फलदायी ठरली, ज्यामुळे भारत-जर्मनी संबंध हे नव्या उंचीवर पोहचले,” असे पंतप्रधानांनी टिव्‌ट केले आहे.
राष्ट्रकूल 2022 च्या कुस्तीस्पर्धेत 125 किलो वजनी गटात कांस्य पदक जिंकल्याबद्दल कुस्तीपटू मोहित ग्रेवालचे पंतप्रधानांनी केले अभिनंदन

राष्ट्रकूल 2022 स्पर्धेत, 125 किलो वजनी गटात कांस्य पदक जिंकल्याबद्दल पंतप्रधान नरेंद्र मोदी यांनी मोहित ग्रेवालचे अभिनंदन केले आहे. “आपले कुस्तीपटू राष्ट्रकूल स्पर्धेत उत्तम कामगिरी करत आहेत. या पदक संख्येत, मोहित ग्रेवालने आणखी भर घातली आहे. या स्पर्धेत कांस्यपदक जिंकून त्याने आपले कर्तृत्व सिद्ध केले आहे. त्याचे खूप खूप अभिनंदन. भविष्यात तो यशाची नवी ऊंची गाठेल, अशी मला आशा आहे.” असं ट्वीट पंतप्रधानांनी केलं आहे.
गुजरातचे मुख्यमंत्री म्हणून शपथ घेतल्याबद्दल भूपेंद्रभाई पटेल यांचे पंतप्रधानांनी केले अभिनंदन

नवी दिल्‍ली, 12 डिसेंबर 2022 पंतप्रधान, नरेंद्र मोदी यांनी भूपेंद्रभाई पटेल यांचे गुजरातचे मुख्यमंत्री म्हणून शपथ घेतल्याबद्दल अभिनंदन केले आहे. एका ट्विटमध्ये पंतप्रधान म्हणाले; "गुजरातच्या मुख्यमंत्रिपदाची शपथ घेतल्याबद्दल भूपेंद्रभाई पटेल यांचे अभिनंदन. मंत्री म्हणून शपथ घेतलेल्या सर्वांचेही मी अभिनंदन करू इच्छितो. हा उत्साही चमू गुजरातला प्रगतीच्या नव्या शिखरावर नेईल."
भारत आणि सौदी अरेबिया दरम्यान धोरणात्मक भागीदारी परिषद स्थापन करण्याच्या कराराला केंद्रीय मंत्रिमंडळाने कार्योत्तर मंजुरी दिली

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज भारत आणि सौदी अरेबिया दरम्यान धोरणात्मक भागीदारी परिषदेच्या स्थापनेसाठी 29 ऑक्टोबर, 2019 रोजी पंतप्रधानांनी केलेल्या कराराला कार्योत्तर मंजुरी दिली आहे. या करारामुळे उभय देशांतील उच्च पदस्थ नियमितपणे भेटू शकतील आणि धोरणात्मक भागीदारी अंतर्गत सुरू असलेल्या उपक्रम / प्रकल्पांच्या प्रगतीवर नजर ठेऊ शकतील. यामुळे धोरणात्मक गुंतवणूकीसाठी नवीन क्षेत्रे शोधली जातील आणि उद्दीष्ट निश्चित केली जातील तसेच त्यातून मिळणारे फायदे परिभाषित केले जातील. फायदे कोणत्याही लिंग, वर्ग किंवा उत्पन्नाच्या मर्यादेपलीकडे जाऊन सौदी अरेबियाबरोबर सुधारित आर्थिक आणि व्यावसायिक संबंध असणार्‍या नागरिकांना लाभ मिळवून देणे हे या प्रस्तावाचे लक्ष्य आहे. सौदी अरेबियाबरोबर झालेल्या या करारामुळे संरक्षण, सुरक्षा दहशतवादविरोधी , ऊर्जा सुरक्षा आणि नवीकरणीय ऊर्जा यासारख्या प्रमुख क्षेत्रात भागीदारीचे नवे मार्ग खुले होतील.
कारखाने (सुधारणा) विधेयक, 2016

पंतपधान नरेंद्र मोदी यांच्या अध्यक्षतेखालील केंद्रीय मंत्रीमंडळाने कारखाना कायदा, 1948 च्या कलम 115 च्या आनुषंगिक सुधारणा, तसेच कलम 64 व कलम 65 च्या सुधारणांना तत्वत: मंजूरी दिली आणि कारखाने (सुधारणा) विधेयक 2016 संसदेत सादर केले. मंजूरीप्राप्त सुधारणांमुळे, निर्मिती क्षेत्राला प्रोत्साहन मिळेल आणि रोजगाराच्या संधी वृध्दिंगत होण्याच्या उद्दिष्ट पूर्तीसह सुलभ व्यापारीकरण देखील शक्य होईल.
अमेरिकेचे परराष्ट्र आणि वाणिज्य मंत्री आणि पंतप्रधान मोदी यांची भेट

अमेरिकेचे परराष्ट्र मंत्री जॉन कॅरी आणि अमेरिकेचे वाणिज्य मंत्री पेनी प्रिटझकर यांनी आज पंतप्रधान नरेंद्र मोदी यांची भेट घेतली. भारत आणि व्यावसायिक पातळीवर झालेल्या चर्चेची माहिती या दोन्ही अमेरिकी मंत्र्यांनी पंतप्रधानांना दिली. जून 2016 मध्ये पंतप्रधान मोदी यांनी अमेरिकेला भेट देऊन द्विपक्षीय संबंधांवर चर्चा केली होती, त्याविषयी झालेल्या प्रगतीची चर्चा या भेटीत करण्यात आली. भारत आणि अमेरिका यांच्या दरम्यान लष्करी क्षेत्रातील सहकार्याचा अधिक विस्तार गेल्‍या दोन वर्षापासून होत आहे, त्याबद्दल पंतप्रधानांनी यावेळी समाधान व्यक्त केले. अमेरिकेचे राष्ट्राध्यक्ष बराक ओबामा यांच्या बरोबर जूनमध्ये झालेल्या शिखर परिषदेत या विषयांवर सहकार्याबाबत चर्चा केली त्याच्या अंमलबजावणीच्या दृष्टीने लवकरात लवकर कार्यवाही होईल, अशी आपल्याला आशा असल्याचे मनोगतही पंतप्रधान मोदी यांनी यावेळी व्यक्त केले. चीनमध्ये लवकरच होणाऱ्या जी-20 शिखर परिषदेमध्ये राष्ट्राध्यक्ष ओबामा यांना भेटण्यास आपण उत्सूक असल्याचेही पंतप्रधान यावेळी म्हणाले.
13 वी ब्रिक्स शिखर परिषद

नवी दिल्ली, 7 सप्टेंबर 2021 2021 मध्ये ब्रिक्सच्या भारताच्या अध्यक्षतेचा भाग म्हणून, पंतप्रधान नरेंद्र मोदी 9 सप्टेंबर 2021 रोजी होणाऱ्या आभासी स्वरूपातील (व्हर्च्युअल) 13 व्या ब्रिक्स शिखर परिषदेचे अध्यक्ष असतील. या बैठकीला ब्राझीलचे अध्यक्ष जेर बोलेसनारो, रशियाचे अध्यक्ष व्लादिमीर पुतीन, चीनचे अध्यक्ष शी जिनपिंग, आणि दक्षिण आफ्रिकेचे अध्यक्ष सायरिल रामाफोसा उपस्थित राहणार आहेत. भारताचे राष्ट्रीय सुरक्षा सल्लागार अजित डोवाल, न्यू डेव्हलपमेंट बँकेचे अध्यक्ष मारकोस ट्रोयजो, ब्रिक्स व्यवसाय परिषदेचे अस्थायी अध्यक्ष ओंकार कंवर आणि ब्रिक्स महिला व्यवसाय आघाडीच्या अस्थायी अध्यक्ष डॉ. संगीता रेड्डी शिखर परिषदे दरम्यान नेत्यांना त्यांच्या क्षेत्राशी संबंधित त्याअंतर्गत या वर्षी पाठविलेल्या निकालांचे अहवाल सादर करतील. या शिखर परिषदेचा `BRICS@15 : सातत्य, एकत्रीकरण आणि सहमतीसाठी आंतर-ब्रिक्स सहकार्य` (`BRICS@15: Intra-BRICS cooperation for continuity, consolidation and consensus`) हा विषय आहे. आपल्या अध्याक्षतेच्या काळासाठी भारताने चार प्राधान्यक्षेत्रांची रूपरेषा मांडली होती. यात बहुक्षेत्रीय प्रणालीतील सुधारणा, दहशतवाद विरोध, एसडीजी शाश्वत विकास ध्येय साध्य करण्यासाठी डिजीटल तंत्रज्ञान साधनांचा वापर करणे आणि व्यक्तींमधील परस्पर संबंध दृढ करण्यासाठी एक्सचेंज प्रोग्रॅम यांचा समावेश आहे. या क्षेत्रांव्यतिरिक्त कोविड – 19 महामारीच्या प्रभावावर आणि सध्याच्या अन्य जागतिक समस्यांवर देखील विचारांची देवाण घेवाण हे नेते करतील. पंतप्रधान मोदी हे दुसऱ्यांदा ब्रिक्स शिखर परिषदेचे अध्यक्ष आहेत. यापूर्वी 2016 मध्ये त्यांनी गोवा ब्रिक्स शिखर परिषदेचे अध्यक्षपद भूषविले होते. यापूर्वी ब्रिक्सच्या भारतीय अध्यक्षपदाच्या दरम्यान ब्रिक्सचा पंधरावा वर्धापनदिन आहे हा विलक्षण योगायोग आहे.
पंतप्रधान नरेंद्र मोदी आणि मॉरिशसचे पंतप्रधान प्रविंद जगन्नाथ यांच्यात दूरध्वनीवरुन चर्चा

पंतप्रधान नरेंद्र मोदी यांनी आज मॉरिशसचे पंतप्रधान प्रविंद जगन्नाथ यांच्याशी दूरध्वनीवरून चर्चा केली. अम्फान या चक्रीवादळामुळे भारतात झालेल्या जीवितहानीबद्दल पंतप्रधान जगन्नाथ यांनी शोकभावना व्यक्त केली. कोविड-19 महामारीला तोंड देण्यासाठी मॉरिशस च्या वैद्यकीय अधिकाऱ्यांच्या मदतीच्या उद्देशाने 14 सदस्यांचे वैद्यकीय पथक आणि औषधांचा साठा घेऊन ‘ऑपरेशन सागर’ अंतर्गत भारतीय नौदलाचे ‘केसरी’ हे जहाज पाठवल्याबद्दल मॉरिशसच्या पंतप्रधनांनी आभार मानले. मॉरिशस आणि भारताच्या जनतेच्या दरम्यान असलेल्या अतिशय जिव्हाळ्याच्या संबंधांची पंतप्रधान नरेंद्र मोदी यांनी यावेळी आठवण केली आणि या आपत्तीच्या काळात आपल्या मित्रांना मदत करण्याचे कर्तव्य भारत बजावत असल्याचे सांगितले. पंतप्रधान जगन्नाथ यांच्या नेतृत्वाखाली मॉरिशसकडून या आपत्तीला तोंड देण्यासाठी केलेल्या प्रभावी प्रयत्नांमुळे मॉरिशसमध्ये अनेक आठवडे कोणत्याही नव्या रुग्णांची नोंद झाली नसल्याबद्दल, या प्रयत्नांची पंतप्रधानांनी प्रशंसा केली. अशाच प्रकारच्या आरोग्यविषयक आपत्तींना तोंड देण्यासाठी बेटांवर असलेल्या इतर देशांना मॉरिशसने केलेल्या सर्वोत्तम उपाययोजनांचा आदर्श ठेवता येईल, असे पंतप्रधानांनी सुचवले. मॉरिशसच्या आर्थिक क्षेत्राला पाठबळ देण्याच्या उद्देशानं आवश्यक उपाययोजनांसह सहकार्याच्या इतर क्षेत्रांबाबत आणि मॉरिशसच्या युवकांना आयुर्वेदित औषधांचा अभ्यास करण्यासाठी प्रोत्साहन देण्याबाबत दोन्ही नेत्यांनी चर्चा केली. पंतप्रधानांनी मॉरिशसच्या जनतेचे आरोग्य आणि कल्याणासाठी शुभेच्छा दिल्या. तसेंच दोन्ही देशांच्या जनतेमध्ये असलेले जिव्हाळ्याचे संबंध कायम राहावेत अशी भावना व्यक्त केली.
एक्झाम वॉरीयर्सच्या अद्ययावत आवृत्तीची पंतप्रधानांनी केली घोषणा

नवी दिल्ली, 29 मार्च 2021 एक्झाम वॉरीयर्सच्या अद्ययावत आवृत्तीची आनंदाने घोषणा करत असल्याचे पंतप्रधान नरेंद्र मोदी यांनी म्हटले आहे. विद्यार्थी, पालक आणि शिक्षक यांच्याकडून आलेल्या मौल्यवान माहितीच्या समावेशाने एक्झाम वॉरीयर्सची नवी आवृत्ती समृद्ध झाली असल्याचे पंतप्रधान म्हणाले. नवा जोडण्यात आलेला भाग विशेषतः पालक आणि शिक्षक यांच्या दृष्टीने मोलाचा असल्याचे ते म्हणाले. ‘आपले युवा परीक्षा देत असल्याने त्यांना मदत करूया’ असे पंतप्रधानांनी म्हटले आहे. विद्यार्थ्यांच्या परीक्षांचा काळ सुरु झाला आहे, #ExamWarriors ची अद्ययावत आवृत्ती आता उपलब्ध आहे हे जाहीर करताना आपल्याला आनंद झाल्याचे पंतप्रधानांनी ट्वीट संदेशांच्या मालिकेत म्हटले आहे. या पुस्तकात नवे मंत्र आणि अनेक मनोरंजक बाबींचाही समावेश आहे. परीक्षेआधी तणावमुक्त असण्याची आवश्यकता या पुस्तकात अधोरेखित करण्यात आली आहे. कोणतेही दडपण न घेता परीक्षेची तयारी खेळीमेळीने कशी करावी ? घरी बसून परीक्षेची तयारी करताना आपण काही मनोरंजक करू शकतो का ? यावर उपाय आहे… नमो ॲपवरचे #ExamWarrios चे नवे मोड्यूल. विद्यार्थी आणि शिक्षक यांच्यासाठी अनेक संवादात्मक बाबी यामध्ये आहेत. एक्झाम वॉरीयर्सची नवी आवृत्ती,विद्यार्थी, पालक आणि शिक्षक यांच्याकडून आलेल्या मौल्यवान माहितीच्या समावेशाने समृद्ध आहे. नव्याने जोडण्यात आलेला भाग विशेषतः पालक आणि शिक्षक यांच्या दृष्टीने मोलाचा आहे. परीक्षा देणाऱ्या आपल्या युवकांना मदत करूया! असे पंतप्रधानांनी म्हटले आहे.
जलपायगुडी येथे कलकत्ता उच्च न्यायालयाच्या सर्किट बेंचच्या स्थापनेला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने जलपायगुडी येथे कलकत्ता उच्च न्यायालयाच्या सर्किट बेंचच्या स्थापनेला मंजुरी दिली आहे. दार्जिलिंग, कालिंपोंग , जलपायगुडी आणि कूच बिहार या चार जिल्ह्यांत त्याचे अधिकार क्षेत्र असेल. 1988 मध्ये कलकत्ता उच्च न्यायालयाच्या पूर्ण न्यायालयाच्या बैठकीतील तसेच 16-06-2006 रोजी मंत्रिमंडळ निर्णयाच्या पार्श्वभूमीवर जलपायगुडी येथे कलकत्ता उच्च न्यायालयाच्या सर्किट बेंचची स्थापना करायला आणि न्यायाधीशांच्या पथकाने जलपायगुडी येथील सर्किट बेंचच्या प्रस्तावित जागेला भेट देऊन तेथील पायाभूत सुविधांचा आढावा घ्यायला मंजुरी दिली.
आझमगडमध्ये पूर्वांचल द्रुतगतीमार्गाचे पंतप्रधानांच्या हस्ते भूमीपूजन

पंतप्रधान नरेंद्र मोदी यांनी उत्तर प्रदेशमधल्या आझमगड येथे पूर्वांचल द्रुतगती मार्गाचे आज भूमीपूजन केले. राज्याच्या विकासाच्या प्रवासातला विकासाचा हा नवा अध्याय असल्याचे पंतप्रधानांनी यानंतर एका जनसभेला संबोधित करताना सांगितले. मुख्यमंत्री योगी आदित्यनाथ यांच्या नेतृत्वाची प्रशंसा करत, राज्यात विकासाला पोषक वातावरण निर्माण करण्यासाठी राज्य सरकार काम करत असल्याचे त्यांनी सांगितले. समाजातल्या विविध घटकांच्या प्रगतीसाठी राज्य सरकार कार्यरत असल्याचे पंतप्रधान म्हणाले. 340 किलोमीटर लांबीचा पूर्वांचल द्रुतगती मार्ग ज्या शहरातून जाणार आहे त्या शहरांचा संपूर्ण कायापालट घडणार असल्याची ग्वाही पंतप्रधानांनी दिली. या मार्गामुळे दिल्ली-गाझीपूर दरम्यान रस्ते मार्ग संपर्क जलद होणार आहे. या द्रुतगती महामार्गादरम्यान नवे उद्योग आणि संस्था विकसित करता येतील असे सांगून या प्रदेशातल्या ऐतिहासिक महत्व असलेल्या स्थळांच्या पर्यटनालाही हा द्रुतगती मार्ग चालना देईल असा विश्वास त्यांनी व्यक्त केला. सध्याच्या काळात विकासासाठी दळणवळण हे आवश्यक आहे. गेल्या चार वर्षात उत्तरप्रदेशातले राष्ट्रीय महामार्गाचे जाळे जवळपास दुप्पट झाल्याचे त्यांनी सांगितले. यासंदर्भात हवाई संपर्क आणि जलमार्ग संपर्काबाबतचा तपशीलही पंतप्रधानांनी सादर केला. देशाचा पूर्वेकडचा भाग, विकासाचा नवा कॉरिडॉर बनावा यादृष्टीने प्रयत्न सुरू असल्याचे त्यांनी सांगितले.
पहिल्‍या संविधान दिनाच्या  ऐतिहासिक प्रसंगी पंतप्रधानांकडून जनतेला शुभेच्छा

पहिल्या संविधान दिनाच्या ऐतिहासिक प्रसंगी पंतप्रधान नरेंद्र मोदी यांनी भारतीय जनतेला शुभेच्छा दिल्या आहेत. भारतीय संविधानातील डॉ. बाबासाहेब आंबेडकरांच्या योगदानाबद्दल पंतप्रधानांनी डॉ. बाबासाहेब आंबेडकर यांना मानवंदना दिली. “पहिल्या संविधान दिनाच्या ऐतिहासिक प्रसंगी भारतीय जनतेला शुभेच्छा. हा दिवस तुम्हाला संविधानाबद्दल अधिक जाणून घेण्यासाठी प्रेरित करो. भारताला संविधान प्राप्त व्हावे म्हणून ज्या महान स्त्री-पुरुषांनी अथक कार्य केले त्या सर्वांना हा दिवस म्हणजे श्रध्दांजली आहे. आम्हाला त्या सर्वांचा अभिमान आहे. डॉ. बाबासाहेब आंबेडकरांच्या अमूल्य योगदानाचे स्मरण केल्याविना संविधान ही संकल्पना आपण मनात आणूच शकत नाही. मी त्यांना अभिवादन करतो. चला आपण आपल्या संविधानाच्या तत्व आणि मूल्यांचे नेहमी जतन करुया आणि एक असा भारत घडवूया ज्याचा आपल्या पूर्वजांना अभिमान वाटेल”, असे पंतप्रधानांनी आपल्या संदेशात म्हटले आहे.
वंगबंधू शेख मुजिबूर रेहमान यांच्या जयंतीनिमित्त पंतप्रधानांनी वाहिली आदरांजली

नवी दिल्ली 17 मार्च 2021 वंगबंधू शेख मुजिबूर रेहमान यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली वाहिली आहे. आपल्या संदेशात पंतप्रधान म्हणाले, “मानवी हक्क आणि स्वातंत्र्यासाठी लढा देणारे वंगबंधू शेख मुजिबूर रेहमान यांना मी हृदयापासून आदरांजली वाहतो. ते सर्व भारतीयांचे देखील आदर्श आहेत. या महिन्यात काही दिवसांनी ऐतिहासिक #मुजीबबार्शो सोहोळ्या#साठी बांग्लादेशाला भेट देण्याची संधी मिळत आहे हे मी माझे भाग्य समजतो.”
कोविड -19 बाबत पंतप्रधानांनी धार्मिक आणि सामाजिक संस्थांच्या प्रतिनिधींशी साधला संवाद

नवी दिल्ली, 28 जुलै 2021 पंतप्रधान नरेंद्र मोदी यांनी आज व्हिडिओ कॉन्फरन्सिंगद्वारे सकाळी कोविड -19 च्या परिस्थितीबद्दल धार्मिक आणि सामाजिक संस्थांच्या प्रतिनिधींशी संवाद साधला. देश हितासाठी समाज आणि सरकार एकत्रित काम करत असल्याचे आणखी एक उदाहरण म्हणजे हा संवाद असल्याचे पंतप्रधान म्हणाले. कोविड -19 ने उद्‌भवलेल्या आव्हानांचा सामना करण्यासाठी या संस्थांनी केलेल्या कामांचे त्यांनी कौतुक केले. लोकांना देण्यात येणारी मदत ही जात किंवा धार्मिक विचारांच्या पलीकडची असून हे एक भारत-एकनिष्ठ प्रयासचे एक लक्षणीय उदाहरण आहे असे ते म्हणाले. गरजूंना अन्न आणि औषधे मिळवून देण्यात मदत करण्याबरोबरच देशभरातील मंदिरे, मशिदी, चर्च आणि गुरुद्वारा ह्यांनी रुग्णालये आणि विलगीकरण केंद्रे म्हणूनही काम केले असे त्यांनी सांगितले. देशातील लसीकरण मोहीम जलदगतीने सुरु असल्याबद्दल सांगतानाच पंतप्रधानांनी ‘सर्वाना मोफत लस’ ही मोहीम कोरोनाविरूद्धच्या लढ्यात ढालीसारखी असल्याचे म्हटले. त्यांनी लसीबाबत जनजागृती करण्यासाठी तसेच लसीबद्दलच्या अफवा व गोंधळ दूर करण्यासाठी सरकारच्या प्रयत्नात सामील होण्याचे आवाहन केले. पंतप्रधानांनी त्यांना सरकारच्या सहकार्याने काम करण्यास सांगितले, विशेषत: अशा ठिकाणी जेथे लसीची कमतरता आहे. हे आमच्या आरोग्य कर्मचार्‍यांपर्यंत आणि प्रत्येक नागरिकापर्यंत पोहोचण्यात मदत करेल. स्वातंत्र्याच्या 75 वर्षांच्या सोहळ्यात सहभागी होण्यासाठी पंतप्रधानांनी नेत्यांना सांगितले. प्रत्येकजण ‘आझादी का अमृत महोत्सवात’ सहभागी होईल हे सुनिश्चित करण्यास त्यांनी त्यांना सांगितले. ते म्हणाले की, या निमित्ताने आपण ‘भारत जोडो आंदोलन’ च्या माध्यमातून देशाला एकत्रित करण्याच्या दिशेने कार्य केले पाहिजे आणि ‘एक भारत श्रेष्ठ भारत’ ही खरी भावना दर्शविली पाहिजे. या संवादात, केंद्रीय धार्मिक जन मोर्चाचे संयोजक आणि जमात-ए-इस्लामी हिंदचे उपाध्यक्ष प्रा. सलीम इंजिनिअर; उत्तर प्रदेशच्या भारतीय सर्व धर्म संसदेचे राष्ट्रीय संयोजक महाऋषी पीठाधीश्वर गोस्वामी सुशील महाराज; नवी दिल्लीच्या ओंकार धामचे पीठाधीश्वर, स्वामी ओंकारानंद सरस्वती; सिंह साहिब ज्ञानी रणजित सिंह, मुख्य ग्रंथी, गुरुद्वारा बांगला साहिब, नवी दिल्ली; डॉ. एम. डी. थॉमस, संस्थापक संचालक, हार्मनी अँड पीस स्टडीज, नवी दिल्ली; स्वामी वीरसिंह हितकरी, अध्यक्ष, अखिल भारतीय रविदासिया धर्म संघटना; स्वामी संपत कुमार, गलता पीठ, जयपूर; आचार्य विवेक मुनि, अध्यक्ष, आंतरराष्ट्रीय महावीर जैन मिशन, नवी दिल्ली; डॉ. ए. के. मर्चंट, राष्ट्रीय विश्वस्त आणि सचिव, लोटस मंदिर आणि भारतीय बहाय समुदाय, नवी दिल्ली; स्वामी शांततामानंद, अध्यक्ष, रामकृष्ण मिशन, नवी दिल्ली; आणि सिस्टर बी. के. आशा, ओम शांती रिट्रीट सेंटर, हरियाणा हे सहभागी झाले होते. संवाद आयोजित केल्याबद्दल नेत्यांनी पंतप्रधानांचे आभार मानले आणि महामारी विरूद्धच्या लढ्यात त्यांच्या निर्णायक नेतृत्वाचे कौतुक केले. त्यांनी कोविड -19 मध्ये उद्‌भवलेल्या आव्हानांचा सामना करण्यासाठी वेगवेगळ्या धार्मिक आणि सामाजिक संस्थांनी केलेल्या अनुकरणीय कार्याबद्दल माहिती दिली. सध्या सुरू असलेल्या लसीकरण मोहिमेबद्दल जनजागृती करण्याच्या दिशेने त्यांनी पाठिंबा दर्शविला आणि तिसरी लाट रोखण्यासाठी त्यांच्या कल्पना व सूचना दिल्या.